題汪侍郎仲宗北山道院
作者：汪莘
朝代：宋

paragraphs: 北山之宅可忘歸，北山之山天下稀。
自非君身有仙骨，安得蓬壺閬苑相因依。
長松巨柏氣象古，紅鸞白鳳交橫飛。
朔風萬里促冬日，金橘千樹爭光輝。
樞密曾孫侍御子，天資酷與前人似。
只今四十未爲老，不選娥眉壓閭里。
道院夜長霜月白，豪氣猶餘好賓客。
早晚春歸花亂發，蝶舞鶑啼亦傷魄。
此言聊戲爾，時事端可惜。
大兒只求上上考，次兒只用平平策。
胡運已衰當謝絕，西戎方彊又須索。
北山主人那得閑，袖中三尺青蛇斑。
有客不知其所往，歲暮江頭雪三尺。